Rijeka, 6. ožujka 2020.g.

**OBJAVA ZA MEDIJE**

**URUČENE ZAHVALNICE VOLONTERIMA EUROPSKE PRIJESTOLNICE KULTURE**

*U programu otvorenja Europske prijestolnice kulture 1. 2. 2020. sudjelovalo je više od 300 volontera koji su ukupno odradili 1960 sati*

Na svečanosti održanoj u RiHubu, **volonterima Rijeke 2020 - Europske prijestolnice kulture uručene su zahvalnice** i prigodni pokloni kao **zahvala na volonterskom sudjelovanju u cjelodnevnom programu otvorenja Europske prijestolnice kulture koji se održao 1. veljače 2020. godine.**

**Više od 300 volontera** sudjelovalo je toga dana u programu otvorenja i **ukupno su odradili 1960 sati**.

„U osnovnoj školi su nas učili koje su 'četiri najvažnije male riječi'. Jednu od njih mogli bismo vam ponavljati u nedogled – od srca vam svima **hvala** na **entuzijazmu, pozitivnoj energiji i zajedništvu** koje ste sa sobom donijeli i **Europom pronijeli dobar glas o našem gradu**. Bez vas uspjeh ne bi bio moguć“, istaknula je voditeljica volonterskog programa HKD-a na Sušaku, **Asja Brusić**.

Volontere su pozdravili i zamjenik gradonačelnika Grada Rijeke, **Marko Filipović** i direktorica partnerstava i sudjelovanja RIJEKE 2020, **Irena Kregar Šegota**.

„**1. veljače cijeli grad je disao kao jedno** i dobra energija koja je krenula od jutra samo se prelila na cijeli dan i mogla se pronaći u svakom kutu našeg grada i na svakom od 70 događanja koliko ih je toga dana održano. **A toj dobroj atmosferi velikim ste dijelom doprinijeli i vi, volonteri, koji ste projektu poklonili ono najvažnije, svoje slobodno vrijeme, ljubav i entuzijazam**. Hvala vam svima na doprinosu i vjerujem kako ćemo svi zajedno nastaviti uživati u ovoj bogatoj 2020. godini“, rekao je zamjenik gradonačelnika **Marko Filipović** i uputio poziv svim zainteresiranim građanima da se kao volonteri uključe u projekt Europske prijestolnice kulture.

„Kada smo osmišljavali programe i pisali programsku knjigu na temelju koje je Rijeka na kraju i osvojila titulu Europske prijestolnice kulture **sanjali smo o razvoju projekta volontiranja u kulturi**. Postali smo prvi grad u Hrvatskoj koji je ponio titulu Europske prijestolnice kulture, unutar projekta smo krenuli razvijati i program volontiranja u kulturi što je također novina u Hrvatskoj, a **bez vas to ne bi bilo moguće i stoga beskrajno vam hvala na uključivanju**. **Volonter treba imati veliku volju i srce, a vi to imate**. Nadam se da će ovo **zajedništvo** koje danas imamo **ostati kao naslijeđe ovog projekta**“, istaknula je **Irena Kregar Šegota** i posebno zahvalila Hrvatskom kulturnom domu na Sušaku koji vodi program volontiranja u kulturi.

„Želim vam se svima od srca zahvaliti i u svoje osobno ime i u ime RIJEKE 2020 što ste se uključili i što ste bili s nama ne samo na dan otvorenja, već i u brojnim drugim programima. **Nadam se da ćemo se nastaviti družiti i tijekom cijele 2020.** **i da ćemo zajedno stvoriti lijepe uspomene** tijekom ove iznimno važne godine za Rijeku“, istaknula je koordinatorica sudioničkih programa, **Marija Vasović**.

**Među volonterima su građani svih generacija**, od srednjoškolaca do umirovljenika, a spoj mladosti i iskustva provjeren je recept za uspjeh.

**Svi koji to žele, volonterski se u projekt Europske prijestolnice kulture mogu uključiti tijekom cijele 2020. godine.** Građani Rijeke do sada su pokazali veliku zainteresiranost za uključivanjem, a svojim entuzijazmom, dobrom voljom i pozitivnom energijom volonteri su dokazali i pokazali veliko srce i zajedništvo ovoga grada.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42